b'\n_START_ARTICLE_\nBepop\n_START_SECTION_\nOpis\n_START_PARAGRAPH_\nNjihova prva pesem je bila Moje sonce. Iz\xc5\xa1la je v drugi polovici junija 2002 in nemudoma postala hit, ki se je celo poletje vrtel po vseh radijskih postajah. Videospot zanjo so posneli na hrva\xc5\xa1kem Krku. _NEWLINE_Svoj drugi singel Odpelji me so predstavili 15. septembra 2002 na izboru za Miss Slovenije, videospot za to pesem pa so posneli na Krasu. Album je iz\xc5\xa1el 16. septembra 2002. \xc5\xa0tiri dni kasneje, 20. septembra 2002, se je smrtno ponesre\xc4\x8dil najmlaj\xc5\xa1i \xc4\x8dlan skupine, Nejc Erazem. Kot motorist je bil udele\xc5\xbeen v prometni nesre\xc4\x8di in kljub temu, da sam ni storil nobenega prekr\xc5\xa1ka, je \xc5\xa1tiri ure po nesre\xc4\x8di v novome\xc5\xa1ki bolni\xc5\xa1nici umrl. Na pogreb je pri\xc5\xa1lo \xc4\x8dez 150 ljudi, ve\xc4\x8dina izmed njih so bili gore\xc4\x8di obo\xc5\xbeevalci skupine in predvsem mladega pevca, ki se na \xc5\xa1ov zaradi svoje mladoletnosti sploh ne bi smel prijaviti, a so zanj naredili izjemo, saj so v njem prepoznali potencial._NEWLINE_Skupini Bepop je zalo\xc5\xbeba Menart po tragediji ponudila tri mo\xc5\xbenosti. Lahko bi kon\xc4\x8dali svojo pot, lahko bi nadaljevali z enim izmed izpadlim \xc4\x8dlanom iz \xc5\xa1ova Popstars ali pa bi ostali le \xc5\xa1tirje. \xc4\x8clani so se soglasno odlo\xc4\x8dili za slednjo mo\xc5\xbenost. Nej\xc4\x8deve dele v pesmi so si razdelili, le Nej\xc4\x8dev solo v njihovi najve\xc4\x8dji uspe\xc5\xa1nici Moje sonce so vedno prepustili obo\xc5\xbeevalcem.\n_START_SECTION_\nPopstars turneji\n_START_PARAGRAPH_\nV novembru in decembru 2002 so obiskali ve\xc4\x8dja slovenska mesta v sklopu svoje prve koncertne turneje Popstars Tour 2002. Spremljali sta jih skupini Power Dancers in Game Over ter pevec Sebastian. Udele\xc5\xbeba na vseh koncertih je bila prav zaradi izjemne priljubljenosti vseh nastopajo\xc4\x8dih velikanska. Turnejo so tudi snemali in jo na silvestrovo istega leta v celoti predvajali na Kanalu A, izrezke iz koncerta pa so uporabili tudi za videospot za pesem Bodi zvezda._NEWLINE_Turnejo so ponovili leta 2003, kjer so znova sodelovali Game Over, povabili pa so tudi dekli\xc5\xa1ko skupino Unique, ki je v maju 2003 zmagala v drugi sezoni \xc5\xa1ova Popstars in \xc5\xa1e eno dekli\xc5\xa1ko skupino B.B.T. , ki so jo sestavljala tri dekleta, ki so prav tako tekmovala v drugi sezoni tega \xc5\xa1ova, a so izpadle v top 17 oz. top 9. Zalo\xc5\xbeba Menart je k sodelovanju spodbudila tudi njihovo hrva\xc5\xa1ko varovanko, pop pevko Claudio Beni. Uspeh druge turneje je bil nekoliko manj\xc5\xa1i kot leto poprej.\n_START_SECTION_\nEMA\n_START_PARAGRAPH_\nIstega leta so se prijavili na EMO s pesmijo Ne sekiraj se in \xc4\x8deprav so pri telefonskem glasovanju dobili najve\xc4\x8dje \xc5\xa1tevilo glasov, niso napredovali v finale, saj jim strokovna \xc5\xbeirija ni namenila niti to\xc4\x8dke.\n_START_SECTION_\nVrnitev\n_START_PARAGRAPH_\nSkupaj so ponovno nastopili 25. marca 2017 v klubu Cirkus na praznovanju 15. obletnice revije Nova (kar sovpada tudi s 15-letnico nastanka skupine). Zapeli so pesmi Odpelji me in Moje sonce. 2. oktobra so nastopili kot gostje na Vse\xc5\xa0tudentskem spoznavnem \xc5\xbeuru v Cvetli\xc4\x8darni v Ljubljani. Oba dogodka sta bila ozna\xc4\x8dena le kot prilo\xc5\xbenostno in se takrat niso prave\xc4\x8d posve\xc4\x8dali nadaljevanju kot pa obujanju nostalgije. _NEWLINE_Septembra 2019 je skupina Bepop napovedala svojo uradno vrnitev na glasbene odre kot \xc5\xbeenski trio, brez Simona Megli\xc4\x8da.\n_START_SECTION_\nO namenovanem \xc4\x8detrtem albumu\n_START_PARAGRAPH_\nPoleti leta 2005 so kot po navadi na tr\xc5\xbei\xc5\xa1\xc4\x8de poslali poletno obarvano pesem, tokrat je \xc5\xa1lo za priredbo starega hita Prisluhni \xc5\xa1koljki.V tistem \xc4\x8dasu so nameravali za\xc4\x8deti delati na \xc4\x8detrtem albumu, a je ravno takrat \xc4\x8dlanica skupine Tinkara Zorec zaradi nose\xc4\x8dnosti sklenila oditi na porodni\xc5\xa1ki dopust.\n_START_SECTION_\nRazpad skupine\n_START_PARAGRAPH_\nBepopovci so najprej izjavili, da bodo naredili le pavzo zaradi Tinkarine takratne nose\xc4\x8dnosti. \xc4\x8cez nekaj mesecev pa so se za\xc4\x8dele pojavljati govorice, da so se odlo\xc4\x8dili, da spremenijo tako stil glasbe kot tudi zalo\xc5\xbebo in da bodo zato spremenili tudi ime skupine, a do tega nadaljevanja ni pri\xc5\xa1lo._NEWLINE_Skupina torej ni uradno razpadla, s skupnim pojavljanjem v medijih in nastopanjem pa so kon\xc4\x8dali avgusta 2005. Zasebno so \xc5\xa1e zmeraj ostali prijatelji.\n_START_SECTION_\nNagrade\n_START_PARAGRAPH_\nLeta 2002 so prejeli viktorja popularnosti za najbolj\xc5\xa1ega glasbenega izvajalca.'